Leon van Nierop se resensie: Uncharted | Maroela Media
Kyk, jy moet baie toegewings maak en geduld hê om hierdie rolprent vir soetkoek op te eet. Jy kry nie meer oordadig, vergesog en eksplosief as hierdie fantasie nie. Dit is eintlik Indiana Jones in babadoeke, want dit gaan oor twee avonturiers met Tom Holland (van Spider-Man-faam) as Nathan Drake, die jong prototipe en skaamtelose nabootsing van Indiana. Hy lyk deurgaans oorbluf en verstom, en, het Holland self erken: hy kon nie glo dat hy die waaghalstoertjies baasgeraak het, so 'n stewige sespak ontwikkel het en, die gevaarlikste, uit 'n vliegtuig val oorleef het nie.
Net die openingstoneel alleen sal jou jou hande in verbasing laat saamslaan. Hoe die waaghalse en Holland dit reggekry het, weet nugter.
Stel jy in die storie belang? Dis eintlik net 'n verskoning vir 'n reeks aksie-toertjies om aanmekaargelas te word, slim kwinkslae ("are you kiddin' me, kid?") en tuimelende avonture. Mense val deurgaans, trek deur die lug, oorleef miljuisende vuishoue en sorg dat hul rûens nie breek gedurende die woeste gevegte nie.
Mark Wahlberg is maar eina-eina in die mede-hoofrol, want dis duidelik dat hy nie gewoond is dat die avonture nie om hom draai nie. Hy lyk, om die waarheid te sê, dikwels verveeld en sê die dialoog op asof hy vergeet het in watter draaiboek hy dit gelees het. Tog is dit aksiebelaai en verwoestend vermaaklik.
As jy en die kinders (bo 13) wil uitgaan en in 'n teater gaan sit en saam deelneem aan die kaperjolle, is hierdie jou soort fliek. Maar ai, jou logika gaan 'n stewige deursettingsvermoë moet openbaar!
Soms is mens lus om net 'n fliek te kyk wat nie veel inspanning verg nie, dan is sulke flieks die regte medisyne. Ek het al baie geleer, maak maar eerder jou eie afleidings. Nie almal se smaak is dieselfde nie.
Ek geniet bv dit om komedies te kyk, wat "common" is in ander mense se oë, dit verg werklik min inspanning. Na 'n week se werk, waar ek myself totaal en al ooreis het, is dit lekker om net te sit en kyk.
Ander kere geniet ek lekker storieboek.
Een baie belangrike feit wat Leon uit sy resensie gelos het is die feit dat die fliek op een van die beste Playstation videospeletjies ooit gegrond is. Die speletjie self is oordrewe en die aksie volop en om die "gaming" gemeenskap gelukkig te hou moet hulle dit so na aan die speletjie maak as moontlik anders word die fliek uitmekaar getrek. Spelers van die speletjie wag al jare vir die fliek en hoe meer aksie hulle insit hoe beter. Persoonlik dink ek nie die resensie van Leon was regverdig of objektief nie. Gelukkig verskil smaak.